
Dette foredraget skal handle om en sak som ikke lenger har den samme aktualitet som den hadde for bare kort tid siden, spørsmålet om bruken av Tromsdalstinden – Tromsøs byfjell - som arena for alpine øvelser i et tenkt OL i Tromsø 2014. Det kan likevel være interessant å oppsummere denne debatten og samtidig se litt nærmere på både hvilke interesser som sto mot hverandre og hvilke rettslige argumenter som gjorde seg gjeldende i denne saken. 

I et oppslag i bladet Tromsø tidligere i år, uttalte jeg meg om Tromsdalstindens status som hellig samisk fjell etter kulturminnelovens regler. Dette ble slått opp som om jeg alene hadde avgjort at Tromsdalstinden ikke var et hellig samisk fjell. Det jeg uttalte meg om var at kulturminnebegrepet i kml 1978 i sin kjerne ga uttrykk for at et kulturminne vanligvis var en form for fysiske spor fra våre forfedre. Slike fysiske spor danner igjen grunnlag for såkalt ”automatisk fredning”, eller legalfredning av kulturminnet. Dette er en form for fredning som skje ved at lovens fredningsbestemmelser er oppfylt og er ikke avhengig av at det skjer et vedtak. En slik legalfredning av kulturminner kan ses på som en intuitiv og logisk mekanisme for å bevare kulturminnet mest mulig urørt fram til kulturvernmyndigheten har undersøkt og bestemt hva som skal gjøres med kulturminnet. Legalfredningsmekanismen i seg selv er derfor et argument i seg selv for at naturområder og formasjoner som det ikke knytter seg fysiske funn til, er en type kulturminner som ligger i randsonen av kulturminnebegrepet, og som det kanskje er like nærliggende å frede etter naturvernlovens regler. Dette avisoppslaget førte til et svar fra sametingsrådsmedlem Johan Mikkel Sara, som igjen ble besvart fra min side.
Problemstillingen som Sara og jeg var uenige om, var hvorvidt Tromsdalstinden ”fortjente” betegnelsen samisk kulturminne etter kriteriene i kulturminneloven av 1978 og hvor langt et slikt vern eventuelt gikk.

Hvis vi glemmer de fagjuridiske detaljene et øyeblikk, kan det være på sin plass å plassere denne konflikten inn i en større sammenheng. Grovt sett sto vi tilsynelatende overfor en konflikt mellom tilhengere og motstandere av Tromsø-OL i 2014, der tilhengerne og de arrangementsansvarlige ønsket å bruke Tromsdalstinden som arena for alpine øvelser. De lokale motstanderne mot OL i Tromsø, profilert gjennom kjente samfunnsdebattanter på den politiske venstresida, var i mot disse planene, og argumenterte med at Tromsdalstinden hadde spesiell betydning i folks bevissthet som landemerke og rekreasjonsområde. Etterhvert kom også innspillet om at Tromsdalstinden var et hellig samisk fjell inn som et argument mot at fjellet kunne brukes til OL- øvelser. Partskonstellasjonen i Tromsdalstindkonflikten var da til forveksling lik situasjonen i Alta-saken, hvor man noe forenklet kan si at en sterk utbygger sto overfor en allianse av samer og miljøvernere. 
I debatten som fulgte lanseringen av Tromsdalstinden som hellig samisk fjell fikk vi flere underdebatter av hoveddebatten om fjellet kunne brukes til OL-arena eller ikke. For det første fikk vi en klassisk majoritet-minoritetsdebatt hvor lokale samer ble bedt om å roe seg ned og hvor samisk kultur og historiske tilstedeværelse ble mistenkeliggjort av de mer firskårne deltakerne i denne debatten. En annen sidedebatt gikk ut på hva Tromsdalstinden har betydd og betyr for byens befolkning uansett etnisk tilhørighet. I media og ellers er det denne miljøverngruppen som man føler står igjen som de moralske vinnere når arrangementskomiteen til slutt skrinla tanken om å bruke Tromsdalstinden som OL-arena. De samiske interessene står i alle fall etter mitt syn igjen som en slags tapere i denne striden. Å kaste samisk kulturminnevern inn i OL-debatten var kanskje et feilgrep, eller så var det i alle fall feil tidspunkt å gjøre det på. Samlet sett tror jeg derfor det kan være fare for at denne saken har ført til at respekten for samisk kultur kan ha minsket blant mannen i gata som ikke tenker så mye på verken juridiske detaljer eller på helheten i saken.
Hvis vi ser miljørettslig på det som har skjedd i denne saken, så kan man si at hvis Tromsdalstinden skulle ha blitt fredet i medhold av naturvernloven, så ville det ha vært en mye mer langvarig og komplisert prosess enn den mer umiddelbare legalfredningen som samisk kulturminne. På den annen side ville inngrepsvernet ha blitt mer spesifikt og sterkere.
Hvorvidt Tromsdalstinden er et hellig samisk fjell, må bero på et kulturhistorisk fagskjønn hvor avgjørelsesmyndigheten en tid har vært delegert til sametingets miljø- og kulturvernavdeling. Dette har vært en prøveordning som snart skal evalueres. 
Etter kulturminneloven er det kulturminner eller kulturmiljøer som er vernet. Kulturmiljøer er definert i lovens § 2 som ”områder hvor kulturminner inngår som del av en større helhet eller sammenheng”. Innføringen av kulturmiljøbegrepet var nytt og ble innført ved endring av kulturminneloven i 1992. Kulturmiljøfredning har imidlertid mye til felles med opprettelse av landskapsvernsområder etter naturvernlovens § 5, og avgjørelsesmyndigheten er i begge tilfeller lagt til Kongen, og ikke til Riksantikvaren, som i saker som angår samiske kulturminner som nevnt har delegert sin myndighet til Sametinget. 
Kjernen i kulturminnebegrepet er som allerede nevnt at kulturminner som hovedregel er påvisbare spor etter våre forfedre. Det er disse ”tradisjonelle” kulturminnene som lovgiver har funnet det mest interessante å verne, noe som også er tråd med de forestillinger folk flest har av hva som er et kulturminne. Lovens fulle definisjon i kml. § 2, første ledd, lyder slik:  

”Med kulturminner menes alle spor etter menneskelig virksomhet i vårt fysiske miljø, herunder lokaliteter det knytter seg historiske hendelser, tro eller tradisjon til.” 
Når det er sagt, kan det tilføyes at loven også åpner for vern av objekter det knytter seg immatriell kulturhistorisk interesse til. Også dette ble det åpnet for i enda større grad ved lovendringen i 1992. Det er i fortsettelsen av dette siste et åpent spørsmål om hvor langt kulturminnelovens formål strekker seg i retning av spesifikasjon av kulturminnet, det vil si blant annet hvor mye som skal fredes og hva slags rådighetsbegrensninger som skal legges over kulturminnet. En fredning av Tromsdalstinden ville etter hva jeg tror ligne mest på et områdevern på grunn av dimensjonene over fjellet. Kulturminneloven og naturvernloven griper som nevnt inn i hverandre, og det kan etter mitt syn reises spørsmål om ikke Tromsdalstinden burde blitt forsøkt vernet med hjemmel i naturvernlovens regler hvis inngrepsvernet skulle fått noe mer enn symbolsk betydning. I det følgende skal jeg forsøke å grunngi hvorfor jeg mener at vernet et automatisk fredet kulturminne har, er relativt svakt. 
Etter kulturminneloven er det som allerede nevnt to måter å frede kulturminner på, enten ved ”automatisk fredning”, eller legalfredning som denne verneformen også kalles, eller ved enkeltvedtak av Riksantikvaren, såkalt vedtaksfredning. ”Automatisk fredning” kan høres fint ut, og har noe definitivt og dynamisk over seg, men er dessverre et eksempel på at begrepene kan lede til større forventninger enn det er grunn til. Sammenlignet med vedtaksfredning er ”automatisk fredning” en svakere og mer utsatt fredningsform. Dette innebærer at automatisk fredede kulturminner ikke har et absolutt vern mot verken ødeleggelse eller inngrep. Når det gjelder det siste, er det viktig å skille mellom bruk som ikke rammes av inngrepsregelen i kml. § 3. Dette gjelder i første rekke tradisjonell og uskyldig og uskadelig bruk. Etter § 8 i loven kan det gis tillatelse til inngrep, også så store inngrep at kulturminnet ødelegges eller forsvinner. Loven selv inneholder ikke kriteriene som skal være med i denne vurderingen, men noen retningslinjer for inngrep i automatisk fredede samiske kulturminner er tatt med på slutten av Saras innlegg. Ikke alle disse er relevante i vår sak, men det mest relevante og interessante av disse skjønnsmomentene er vurderingen om eventuelle inngrep viser fjellet tilstrekkelig aktelse. Hva som ligger i dette er høyst uklart. Dispensasjonsbestemmelsen er brukt en rekke ganger, særlig i forbindelse med kraftutbygginger der både samiske og andre automatisk fredede kulturminner har blitt lagt under vann. Det mest kjente inngrep er neddemmingen av Dokka-vassdraget i Oppland, som Stortinget godkjente i 1985, der et sted mellom 200 og 300 automatisk fredede registrerte kulturminner, de aller fleste fra steinalderen, gikk tapt.

Det er likevel slik at det ikke bestandig er nødvendig med dispensasjon fra kulturminnevernet for å kunne gjøre inngrep i eller ødelegge et automatisk fredet kulturminne. Dette bringer meg over i den siste delen av dette innlegget, hvor jeg skal si noen ord om forholdet mellom plan- og bygningsloven og kulturminneloven. Disse to lovene griper inn i hverandre, og det blir derfor nødvendig å avgjøre hvilken lov som rekker lengst i forskjellige situasjoner. I motsetning til plansituasjonen ved kommuneplanens arealdel, er det for reguleringsplaners del ikke nødvendig med individuell tillatelse til for eksempel å ødelegge kjente kulturminner dersom bygge- eller anleggstiltaket er i samsvar med planen. Dette følger direkte av kml. § 8, fjerde ledd første punktum. Grunnen til denne åpningen for at reguleringsplaner kan gå foran fredninger, er tanken om at forholdet til kulturminnet skal avklares i planprosessen. I teorien betyr dette at hvis Tromsø kommune regulerer Hella-området til boligbygging, så kan helleristningene der sprenges bort. Det vil nok likevel ikke skje i praksis, fordi Tromsø kommune aldri vil foreslå noe slikt. Det vil ha vært mer trolig at Tromsø kommune kunne vært troende til å sette denne ”automatiske fredningen” av Tromsdalstinden ut av spill gjennom reguleringsplan, hvis det ikke hadde vært for at tinden lenger ikke er aktuell som arena. 

Et annet interessant aspekt ved kulturminnelovens sondring mellom samiske og ikke-samiske kulturminner, er forskjellen i vernegrenser mellom de to typer kulturminner. Ikke - samiske kulturminner er som den store hovedregel automatisk fredet hvis de stammer fra tiden før 1537 (reformasjonen), jf. kml. § 4, mens samiske kulturminner er automatisk fredet hvis de er 100 år eller eldre. Det første vi kan merke oss er at ikke-samiske kulturminners vern er bestemt av en statisk grense (1537), mens det for samiske kulturminner er en relativ eller dynamisk grense som flytter seg hele tiden (100 år). Særs interessant er det å se på hvorfor denne forskjellen har oppstått. Det er naturlig å gå ut i fra at samiske kulturminner i mange tilfeller kan være mer forgjengelige og utsatte for å bli glemt ettersom samisk kultur i stor grad bygger på muntlige overleveringer. I tillegg kan man argumentere med at statens spesielle ansvar for å bevare og utvikle samisk kultur er nedfelt i Grunnlovens § 110a og bygger på kompensasjons- og gjenopprettingssynspunkter for den diskriminering andre belastninger samene som folkegruppe ble utsatt for særlig i den såkalte samiske hundreårsnatten fra ca midten av 1800-tallet til midten av 1900-tallet. Det er derfor ganske overraskende at forarbeidene til kulturminneloven ikke berører dette i særlig grad. Forarbeidene er uklare, og synes å bygge på det noe merkelige synspunktet at samisk kulturutvikling kom senere i gang enn den norske. På bakgrunn av de tvetydige uttalelsene i forarbeidende, er det derfor fristende å trekke den slutning at man har ment at samisk kulturutvikling for 100 år siden var sammenlignbar med den tilsvarende norske i 1537. Man uttaler nemlig:

”Elementer fra norsk oldtid og middelalder finner man i samekulturen langt opp i nyere tid”.
  
Endelig så forundret det og opprørte mange at man mente at Tromsdalstinden falt inn under kml. § 4 bokst f) som kultplass eller annet sted som ”tro, sagn, eller skikk” knytter seg til. Sett hen til samenes muntlige tradisjoner, og dermed den forestillingsverden som har overlevd kristningen av samene og på en måte har levd sitt eget liv, er ikke dette så overraskende. Det hadde vært bedre juridiske poenger å finne hvis man som ingen i denne debatten satte lyset særlig skarpt på, nemlig spørsmålet om hvor mange som må ha delt oppfatningen av fjellets status med henblikk på å fastslå om denne oppfatningen har vært entydig, og om denne oppfatningen måtte finnes å være levende hos den samiske befolkning i området i dag. Av åpenbare årsaker kan dette være vanskelig å dokumentere. Det var vanskelig å finne en informant som kunne fortelle sikkert og troverdig om forhold som lå så langt tilbake i tid. Et annet spørsmål er hvor firkantet man skal praktisere 100-årsfristen. I et tilfelle som dette var det jo ikke mulig å finne levende mennesker som var voksne for over 100 år siden. Uten andre kilder må man da kunne presumere at informanten refererte til en tradisjon som var langt eldre enn ham selv.
Det som oppsummeringsvis etter min mening førte til den oppstandelse innspillet om Tromsdalstinden som hellig samisk fjell til slutt fikk, var den store prestisjen som ligger i OL-planene. Debatten dreide seg i liten grad om grunnlaget og premissene for å ha et særskilt samisk kulturminnevern, og rekkevidden av dette. Statsmyndighetene hadde vel på sin side heller ikke sett for seg at en slik begrenset delegasjon av sektormyndighet skulle kunne lede så langt. I det hele tatt kan de relativt beskjedne innrømmelser av rettigheter staten har gjort overfor samen, ut over retten til å ha en språklig og kulturell identitet, ses på som en slags moderne glassperler fra kolonimakten til urfolket. Men denne gangen kan man si at det bød det seg en overraskende anledning til å kaste perlene for svin.
� 	Ot. Prp. Nr 7 (1977-78), s. 20.





